b'\n_START_ARTICLE_\nNieuport 17\n_START_SECTION_\nRazvoj in opis\n_START_PARAGRAPH_\nLetalo je bilo pove\xc4\x8dana razli\xc4\x8dica letala Nieuport 11 Bebe, opremljena z mo\xc4\x8dnej\xc5\xa1im motorjem, ve\xc4\x8djimi krili in bolj\xc5\xa1o zasnovo. Sprva je bilo opremljeno z rotacijskim motorjem Le Rh\xc3\xb4ne 9J mo\xc4\x8di 110 KM, kasneje pa z mo\xc4\x8dnej\xc5\xa1im rotacijskim motorjem enake znamke mo\xc4\x8di 130 KM (97\xc2\xa0kW). Letalo je imelo izredne manevrske sposobnosti in se je odli\xc4\x8dno vzpenjalo. Zaradi znatno o\xc5\xbejega spodnjega krila in opore z zgornjim krilom le na eni to\xc4\x8dki (V-opornik) pa je imelo letalo veliko slabost. Pri velikih hitrostih v ostrih zavojih in pri strmoglavljenjih je zaradi take konstrukcije spodnje krilo lahko razpadlo. Konstruktor Nieuportov Gustave Delage (ni v sorodu z istoimensko avtomobilsko tovarno) je pri kasnej\xc5\xa1ih modelih opustil V-opornike in jih nadomestil z obi\xc4\x8dajnimi dvojnimi I-oporniki. Zanimivo je tudi, da se je Gustave Delage prej ukvarjal s konstruiranjem ladij!._NEWLINE_Sprva je bil Nieuport 17 opremljen z eno strojnico Lewis gun, name\xc5\xa1\xc4\x8deno na zgornjem krilu, ki pa so jo kasneje zamenjali s sinhronizirano strojnico Vickers, ki je streljala skozi polje propelerja. Ob\xc4\x8dasno so se pojavljala tudi letala, ki so imela name\xc5\xa1\xc4\x8deni dve sinhronizirani strojnici Vickers, vendar so bili ti lovci bolj redki na boji\xc5\xa1\xc4\x8du.\n_START_SECTION_\nOperativna zgodovina\n_START_PARAGRAPH_\nLetalo je pri\xc5\xa1lo na boji\xc5\xa1\xc4\x8de marca 1916 in je kmalu v francoskih vrstah nadomestilo letalo Nieuport 11. Letalo so v uporabo sprejeli tudi v Royal Flying Corps ter Royal Naval Air Service, saj je bilo precej bolj\xc5\xa1e od dotedanjih britanskih lovcev. Bilo je izjemno okretno in se je zelo hitro dvigalo in bilo zelo priljubljeno med piloti. Le strmoglavljati z njim ni bilo preve\xc4\x8d zdravo, kaj lahko se je odtrgalo spodnje krilo. O kakovosti tega letala ob prihodu na boji\xc5\xa1\xc4\x8de pri\xc4\x8da tudi dejstvo, da je bila del leta 1916 vsaka eskadrilja Aviation Militaire opremljena s tem tipom lovcev. Tudi podatek o tem, da so Nemci zase\xc5\xbeene lovce Nieuport 17 dostavili nekaterim svojim konstrukcijskim podjetjem, da bi jih kopirali zgovorno govori o kvaliteti teh letal. Rezultat tega je bilo nem\xc5\xa1ko letalo Siemens-Schuckert D.I, ki je bilo skoraj identi\xc4\x8dno Nieuportu. Od njega se je razlikovalo le po namestitvi motorja in je celo pri\xc5\xa1lo v serijsko proizvodnjo, a ni bilo nikoli uporabljeno na Zahodni fronti. _NEWLINE_Do za\xc4\x8detka leta 1917 je bil Nieuport 17 v primerjavi z novo generacijo nem\xc5\xa1kih lovcev \xc5\xbee zastarel, v \xc5\xbeelji obdr\xc5\xbeati enakovrednost nad boji\xc5\xa1\xc4\x8di pa sta iz tovarne \xc5\xbee pri\xc5\xa1la modela Nieuport 24 ter 27. Kljub temu so v veliko francoskih eskadriljah do sredine leta 1917 Nieuportova letala zamenjali lovci SPAD S.VII._NEWLINE_Na tem modelu je letelo mnogo letalskih asov, med katerimi je bil tudi kanadski as William A. Bishop z 72 (precej sumljivimi) zmagami, prejemnik Viktorijinega kri\xc5\xbeca ter eden najve\xc4\x8djih zavezni\xc5\xa1kih letalskih asov Albert Ball, posthumno odlikovan z V.C., ki pa se je 7. maja 1917 ubil s SE5a._NEWLINE_Podobno kot ostala Nieuportova letala, je bil model 17 tudi po tem, ko je bil umaknjen iz aktivne slu\xc5\xbebe, \xc5\xa1e uporabljan za \xc5\xa1olanje perspektivnih lovskih pilotov.'